Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva /* COM/2012/041 final - 2012/0019 (COD) */





DÔVODOVÁ SPRÁVA 1. KONTEXT NÁVRHU Dňa 28. júla 2011 prijal orgán Svetovej obchodnej organizácie na urovnávanie sporov (ďalej len „OUS“) správu odvolacieho orgánu a správu poroty, ktoré boli zmenené a doplnené správou odvolacieho orgánu vo veci „Európske spoločenstvá – konečné antidumpingové opatrenia týkajúce sa určitých spojovacích materiálov zo železa alebo z ocele s pôvodom v Číne“[1] (ďalej len „správy“). V správach sa okrem iného zistilo, že článok 9 ods. 5 nariadenia Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné antidumpingové nariadenie“)[2], bol v nesúlade s článkami 6.10, 9.2 a 18.4 Antidumpingovej dohody WTO a s článkom XVI:4 Dohody WTO. V článku 9 ods. 5 základného antidumpingového nariadenia sa stanovuje, že individuálni vyvážajúci výrobcovia z krajín s iným ako trhovým hospodárstvom, ktorým nebolo udelené trhovohospodárske zaobchádzanie v zmysle článku 2 ods. 7 písm. c) základného antidumpingového nariadenia, budú podliehať celoštátnej sadzbe cla, pokiaľ nevedia preukázať, že spĺňajú podmienky individuálneho zaobchádzania stanovené v článku 9 ods. 5 základného antidumpingového nariadenia (ďalej len „zistenie OUS v súvislosti s článkom 9 ods. 5. základného antidumpingového nariadenia“). Dňa 18. augusta 2011 Európska únia oznámila OUS, že má v úmysle vykonať odporúčania a rozhodnutia OUS týkajúce sa tohto sporu formou zodpovedajúcou jej záväzkom voči WTO. Dňa 19. januára 2012 sa Európska únia a Čína dohodli, že primeraná lehota na vykonanie odporúčaní a rozhodnutí OUS bude 14 mesiacov a dva týždne od dátumu, ku ktorému OUS prijal správy. Uvedená primeraná lehota sa preto skončí 12. októbra 2012. Účelom tohto legislatívneho návrhu je vykonať odporúčania a rozhodnutia OUS v súvislosti s článkom 9 ods. 5. základného antidumpingového nariadenia. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Neuplatňuje sa. 3. PRÁVNY ZÁKLAD NÁVRHU · Právny základ Právnym základom tohto návrhu je článok 207 ods. 2 Zmluvy o fungovaní Európskej únie, podľa ktorého Európsky parlament a Rada v súlade s riadnym legislatívnym postupom prijmú prostredníctvom nariadení opatrenia vymedzujúce rámec pre uskutočňovanie spoločnej obchodnej politiky. Týmto návrhom sa mení a dopĺňa nariadenie Rady (ES) č. 1225/2009, základné antidumpingové nariadenie, ktoré vychádzalo zo zodpovedajúceho ustanovenia Zmluvy o založení Európskeho spoločenstva, t. j. z článku 133. · Zásada subsidiarity V zmysle článku 3 ods. 1 písm. e) Zmluvy o fungovaní Európskej únie tento návrh patrí do výlučnej právomoci Únie. Zásada subsidiarity sa preto neuplatňuje. · Zásada proporcionality Návrh je v súlade so zásadou proporcionality. · Výber nástrojov Navrhovaný nástroj: nariadenie Európskeho parlamentu a Rady. Iné prostriedky by neboli primerané z tohto dôvodu: nariadenie sa musí meniť a dopĺňať nariadením. 4. VPLYV NA ROZPOČET Neuplatňuje sa. 5. VOLITEĽNÉ PRVKY Neuplatňuje sa. 2012/0019 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207, so zreteľom na nariadenie Rady (ES) č. 1515/2001 o opatreniach, ktoré môže prijať Spoločenstvo na základe správy prijatej orgánom na urovnávanie sporov WTO, ktorá sa týka antidumpingových a antidotačných opatrení, so zreteľom na návrh Európskej komisie, po predložení návrhu legislatívneho aktu parlamentom jednotlivých štátov, konajúc v súlade s riadnym legislatívnym postupom, keďže: (1) Dňa 28. júla 2011 prijal orgán Svetovej obchodnej organizácie na urovnávanie sporov (ďalej len „OUS“) správu odvolacieho orgánu a správu poroty, ktoré boli zmenené a doplnené správou odvolacieho orgánu vo veci „Európske spoločenstvá – konečné antidumpingové opatrenia týkajúce sa určitých spojovacích materiálov zo železa alebo z ocele s pôvodom v Číne“[3] (ďalej len „správy“). (2) V správach sa okrem iného zistilo, že článok 9 ods. 5 nariadenia Rady (ES) č. 1225/2009[4] z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné antidumpingové nariadenie“), bol v nesúlade s článkami 6.10, 9.2 a 18.4 Antidumpingovej dohody WTO a s článkom XVI:4 Dohody WTO (ďalej len „zistenie OUS v súvislosti s článkom 9 ods. 5. základného nariadenia“). V článku 9 ods. 5 základného antidumpingového nariadenia sa stanovuje, že individuálni vyvážajúci výrobcovia z krajín s iným ako trhovým hospodárstvom, ktorým nebolo udelené trhovohospodárske zaobchádzanie v zmysle článku 2 ods. 7 písm. c) základného antidumpingového nariadenia, budú podliehať celoštátnej sadzbe cla, pokiaľ nevedia preukázať, že spĺňajú podmienky individuálneho zaobchádzania (ďalej len „IZ“) stanovené v článku 9 ods. 5 základného antidumpingového nariadenia. (3) Odvolací orgán zistil, že článok 9 ods. 5 základného antidumpingového nariadenia vytváral predpoklad, že vyvážajúci výrobcovia pôsobiaci v krajinách s netrhovým hospodárstvom nie sú oprávnení na individuálne zaobchádzanie, ale aby boli na takéto zaobchádzanie oprávnení, musia preukázať, že spĺňajú kritériá skúšky na udelenie IZ. Podľa odvolacieho orgánu sa v dohodách WTO nestanovuje žiadny právny základ pre takýto predpoklad. (4) Odvolací orgán však objasnil, že to, či stanovenie jednotného dumpingového rozpätia a jednotného antidumpingového cla pre niekoľkých vývozcov je v nesúlade s článkami 6.10 a 9.2 Antidumpingovej dohody WTO, bude závisieť od existencie určitých situácií, ktoré by naznačovali, že dvaja alebo viacerí vývozcovia, aj keď sú právne oddelení, sú v takom vzťahu, že by sa mali považovať za jediný subjekt. Tieto situácie môžu zahŕňať: i) existenciu podnikových a štrukturálnych väzieb medzi vývozcami, ako napríklad spoločnú kontrolu, vlastníctvo a riadenie; ii) existenciu podnikových a štrukturálnych väzieb medzi štátom a vývozcami, ako napríklad spoločnú kontrolu, vlastníctvo a riadenie; a iii) kontrolu alebo významný vplyv štátu, pokiaľ ide o stanovovanie cien a produkciu. V tejto súvislosti by sa podmienky v navrhovaných zmenách a doplneniach, v ktorých sa zohľadňujú tieto situácie, mali uplatňovať so zreteľom na objasnenia odvolacieho orgánu bez toho, aby boli dotknuté podmienky rovnakého alebo podobného znenia v iných ustanoveniach základného antidumpingového nariadenia. (5) Dňa 18. augusta 2011 Európska únia oznámila OUS, že má v úmysle vykonať odporúčania a rozhodnutia OUS týkajúce sa tohto sporu formou zodpovedajúcou jej záväzkom voči WTO. (6) Na tento účel je potrebné zmeniť a doplniť ustanovenia článku 9 ods. 5 základného antidumpingového nariadenia, PRIJALI TOTO NARIADENIE: Článok 1 Nariadenie (ES) č. 1225/2009 sa týmto mení a dopĺňa takto: 1. V článku 9 sa odsek 5 nahrádza takto: „5. Antidumpingové clo sa vzťahuje v primeranej výške vo všetkých prípadoch na nediskriminačnom základe na dovoz výrobkov zo všetkých zdrojov, u ktorých sa zistilo, že sú dumpingové alebo spôsobujú ujmu, s výnimkou dovozu z tých zdrojov, v ktorých boli podniky akceptované na základe tohto nariadenia. V nariadení, ktorým sa ukladajú antidumpingové opatrenia, sa určí výška cla pre každého dodávateľa, alebo, ak to nie je prakticky možné, pre príslušnú dodávateľskú krajinu. Dodávatelia, ktorí sú právne oddelení od iných dodávateľov alebo ktorí sú právne oddelení od štátu, sa však môžu na účely stanovenia cla považovať za jediný subjekt. Na účely uplatňovania tohto odseku sa môžu zohľadniť také faktory, akými sú napríklad existencia štrukturálnych alebo podnikových väzieb medzi dodávateľmi a štátom alebo medzi dodávateľmi, kontrola alebo významný vplyv štátu, pokiaľ ide o stanovovanie cien a produkciu, alebo hospodárska štruktúra dodávateľskej krajiny.“ Článok 2 Toto nariadenie nadobúda účinnosť […] dňom po jeho uverejnení v Úradnom vestníku Európskej únie. Vzťahuje sa na všetky prešetrovania začaté na základe nariadenia (ES) č. 1225/2009 po nadobudnutí účinnosti tohto nariadenia. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] WTO, Správa odvolacieho orgánu, AB-2011-2, WT/DS397/AB/R, 15. júl 2011. WTO, Správa poroty, WT/DS397/R, 29. september 2010. Obe správy je možné kopírovať z webovej stránky WTO (http://www.wto.org/english/tratop_e/dispu_e/cases_e/ds397_e.htm). [2] Ú. v. EÚ L 343, 22.12.2009, s. 51. [3] WTO, Správa odvolacieho orgánu, AB-2011-2, WT/DS397/AB/R, 15. júl 2011. WTO, Správa poroty, WT/DS397/R, 29. september 2010. Obe správy je možné kopírovať z webovej stránky WTO (http://www.wto.org/english/tratop_e/dispu_e/cases_e/ds397_e.htm). [4] Ú. v. EÚ L 343, 22.12.2009, s. 51.